Gesoek: R4 miljoen én vrou wat glo daarmee in vullissakke wegstapDie polisie is op soek na Bathobile Mlangeni in verband met die diefstal van R4 miljoen by Mall of Africa verlede jaar. Die private veiligheidsmaatskappy SBV Services het ŉ beroep op mense gedoen om na vore te kom met inligting oor ŉ voormalige werker wat verbind word met die diefstal van R4 miljoen. Bathobile Mlangeni (29) – en die miljoene – het in Julie verlede jaar spoorloos by ŉ kontantoptelpunt by die Mall of Africa in Midrand verdwyn. Huurders se geld word by dié punt gehou en van daar af vervoer, het SBV Dinsdag gesê. SBV sê hy is “weens die sensitiewe aard van die ondersoek tans nie in ŉ posisie om besonderhede oor die saak bekend te maak nie”. Sowetan het berig Mlangeni het na bewering twee grootmaatsakke met ŉ skêr oopgesny, die kontant in ŉ klomp vullissakke gestop, dit in ŉ stootwaentjie gelaai en daarmee weggestap. Die beweerde diefstal is glo op kamera vasgevang. Mlangeni was volgens Sowetan aan diens tydens die voorval en het sedertdien soos ŉ groot speld verdwyn. Mark Barrett, SBV se uitvoerende hoof, sê die maatskappy werk nou saam met die polisie. “As ŉ sleuteldiensverskaffer wat verseker dat kontant vir Suid-Afrikaners beskikbaar is, en as ŉ verantwoordelike korporatiewe burger, duld ons geen misdaad nie en beskou ons alle voorvalle, intern of ekstern, in ŉ baie ernstige lig. As ŉ voorval wél plaasvind, werk ons saam met die betrokke owerhede om te verseker dat die oortreders aangekeer word.” Kapt. Kay Makhubela, Gautengse polisiewoordvoerder, het bevestig dat ŉ lasbrief vir Mlangeni se inhegtenisneming uitgereik is. Enigiemand met inligting word gevra om die ondersoekbeamptes, kapt. Oupa Miya of sers. Tume Mohutsiwa, by 082 822 8794 te bel.